text: Mænd drikker whisky, mens konerne shopper
  13 april 2013 kl. 11.29
  Butikker i Fredericia, der især er interessante for kvinder, holder ekstraordinært længe åbent i dag. Det er fordi, der er whiskymesse i byen, og derfor har mange mænd taget konen med som chauffør. Og de fleste kvinder vil hellere shoppe end høre om whisky.
  Whisky-entusiaster fra hele landet er i dag på whiskymesse i Fredericia.
  Whisky interesserer mænd, og mange mænd har taget konen med som chauffør, fordi de skal smage meget whisky.
  Og ikke mange kvinder er dybt fascineret af kornsorter, lagringsmetoder, alkoholprocenter og andet whisky-nørderi.
  Derfor har 30 butikker - der især appellerer til kvinder - ekstraordinært åbent i dag.
  - Sidste år havde vi rigtig dejligt travlt i butikken i forbindelse med Whiskymessen, fortæller Jette Lund, indehaver af tøjbutikken Flair.
  - Vi lukker normalt klokken 14, men jeg kom først afsted kvart i fire, fordi der var så mange kunder. Jeg syntes, det var synd, at butikkerne var lukkede, når nu byen summede af liv ? og jeg har mødt en imponerende opbakning fra de andre butiksejere til at give den en skalle i år, siger Jette Lund.
  - Vi kan ikke komme uden om, at over 90 procent af de besøgende på messen er mænd, så det er rigtig flot, at butikkerne i midtbyen kan forsøde ventetiden for den bedre halvdel, siger Ulrik Bertelsen, medarrangør af whiskymessen.
  